**"פרקטיקות דת ולחימה בצפון סין**

**בתקופה הקיסרית המאוחרת: עדותו של כתב-יד שנתגלה לאחרונה"**

חיבור זה הוגש כעבודת גמר לקראת התואר "דוקטור לפילוסופיה"

באוניברסיטת תל אביב

ע- ידי:

ארנסט קוזין

תקציר

אומנויות הלחימה, הן מרכיב משמעותי בתרבות העממית הסינית; האומנויות הללו התפתחו במשך מאות שנים והתקיימו בכפיפה אחת עם פנים שונים של חיי הכפר הסיני. האומנויות הללו הושפעו ממסורות כפריות ובה בעת העשירו אותן בתכונותיהן הייחודיות. אחת הדוגמאות המסקרנות ביותר של יחסי גומלין כאלה היא שילוב של פרקטיקות דת ולוחמה באזורים כפריים בצפון סין.

עבודתו של חוקר תולדות אומנויות הלחימה הסיניות סובלת לעיתים קרובות ממחסור בטקסטים מדעיים אמינים. טכניקות קרב ידני התפתחו בקרב הפלח הנבער באוכלוסייה וזכו רק לעיתים רחוקות בלבד לתשומת-לבה של האליטה המשכילה הסינית כנושא הראוי לאזכור בכתב. לאור המיעוט הנ''ל בעדויות ממקור ראשון, כתב היד הנדון בתזה זו הוא בעל חשיבות רבה כמקור ראשוני למידע הן בתחום לימודי אומנויות הלחימה הסיניות והן בנושא הדת העממית הסינית.

כתב היד אשר מתוארך לתקופת צ'ינג המאוחרת (Qing, 1644-1911) , נכתב במחוז חנאן Henan)) באחד הכפרים המקיפים את מרכז אומנויות הלחימה הנודע - מנזר שאולין (Shaolin). נכון לכתיבת שורות אלה, כתב היד הנדון לא פורסם, לא תומלל, לא תורגם ולא נזכר באף מאמר מדעי הן בסין והן במערב. כתב יד זה הוא דוגמה ייחודית לשילוב כתבי דת ואומנויות לחימה בטקסט אחד. החלק הארי של כתב היד הוא פרגמנט מתוך מדריך לאמנות לחימה אשר לא שרדה עד ימינו. הפרגמנט כולל את תוכן העניינים של המדריך, הקדמות, וכן לקט של מובאות, דידקטיות באופיין, אשר לקוחות ממקורות שונים. על פי האזכורים הפזורים בהקדמות סביר להניח כי שמו של המדריך היה "המדריך לקרב ידני, המקיף והאורתודוקסי (*Quanfa tongzong* *quanpu*).

כתב היד כולו סובב סביב אישיותו של יליד מחוז חנאן, לי צזינז'ואן Li Jingchuan (1835 - ?). על פי ההקדמות אשר רובן הן פרי עטם של קרובי משפחתו, תלמידיו וידידיו, היה לי צזינז'ואן אומן לחימה מנוסה אשר למד קרב ידני, סיוף וקשתות מחברי כת "הלוטוס הלבן". מאוחר יותר בחייו שקע לי צזינז'ואן באספנות ספרי הדרכה ישנים לאומנויות לחימה, ובסופו של דבר יצר מדריך לוחמה אנציקלופדי משלו. הניתוח הטקסטואלי המקדמי של כתב היד מגלה לראשונה שמות של סגנונות קרב ידני אשר לא מתוארים עדיין במחקר המודרני, ואשר תורגלו במחוז חנאן במהלך התקופות מינג וצ'ינג. יחד עם זאת, הטקסט מספק מידע מפורט על טכניקות לוחמה מסוימות (כגון "סגנון הזרועות החודרות", "*Tongbei Quan*") אשר עדיין נפוצות ומתורגלות באזורים כפריים בצפון סין. הנתונים החדשים הללו מאפשרים להבין כיצד נראה סגנון אומנות לחימה אופייני בסוף שושלת צ'ינג.

טקסטים דתיים מהווים חלק אינטגראלי של כתב היד הנדון . אוסף רשומות אשר התקבלו ונכתבו במהלך סיאנסים של כתיבה אוטומטית (spirit-writing séances), תיאורים מפורטים של טקסים לגירוש שדים, רשימות של חפצים טקסיים, של לחשי כישוף ושל קמעות מעניקים תובנה ייחודית על הפן הרוחני של חיי אמני הלחימה בתקופת צ'ינג. כפי שזה נובע מן הטקסט, המורה הראשי לאומנות הלחימה והדמות העיקרית של כל כתב היד לי צזינז'ואן מופיע כמשתתף פעיל בסיאנסים של כתיבה אוטומטית, בתור מומחה לטקסי דת (פה שי, fashi). יחד עם חסידיו הוא מבצע טקסים שהם חלק מן הדת העממית כגון "מגיית הרעם" בכדי לקבל את התמיכה של האלים בקרב ולחזק את כושרם ומיומנותם במהלך הלוחמה.

כאן חשוב לזכור כי הדת העממית הסינית מאופיינת על ידי אלמנט לוחמני בולט. אלים לוחמים, כגון Xuan Wu, Nezha, Sun Wukong נחשבו בקרב האיכרים כיעילים ביותר בזמן טקסי גירוש שדים; רבים מהטקסים הללו בוצעו בעזרת סוגים שונים של כלי נשק מסורתיים כגון חרבות, כידונים, רומחים, וכו'. יחד עם זאת, אומני לחימה שילבו לא פעם טקסי "התגלמות אלילית" (spirit possession rituals) בתרגוליהם כאשר שאפו לחסינות בקרב. מדריכי אומנויות הלחימה ותלמידיהם השתמשו לעיתים קרובות במקדשים מקומיים כמגרש לאימונים. הדגמות של אומנויות הלחימה היו מרכיב בלתי נפרד בצעדות פולחן בזמן חגיגות דתיות עממיות.

בעזרת העדות הטקסטואלית החדשה אני חוקר את הפן האלים של הדת העממית הסינית. במקביל אני בודק כיצד טקסי הדת העממית הסינית (כגון טקסי הרעם, כתיבה רוחנית), השפיעו על אומנויות הלחימה בתקופת האימפריה המאוחרת. בתזה זו אני טוען כי באותה התקופה באזורים הכפריים של צפון סין התמזגו דת ולוחמה לפרקטיקה אחידה ובלתי נפרדת.

מלבד כתב היד, במהלך המחקר נעזרתי במקורות ראשוניים נוספים, כגון מדריכי אומנויות לחימה רלוונטיים, טקסטים רשמיים שונים מתקופת צ'ינג (מסמכים ממשלתיים ודברי הימים של נפות וערים במחוז חנאן), וכן בספרות הפופולארית. בכדי לגלות את המקורות של כתב היד הנדון ביצעתי מחקר שדה במקומות הנזכרים בטקסט. בתקופה של קיץ/סתיו 2016 נסעתי לכפרים במחוז חנאן בשאיפה למצוא את צאצאי האנשים הנזכרים בכתב היד, וכן בכדי להכיר את אומנויות הלחימה המקומיות.

מלבד הניתוח והתרגום כוללת עבודה זו תמלול (תעתוק) כתב היד (ראה נספח), ארבעה צילומים של הקמעות אשר בכתב היד, וכן מפות הרלוונטיות למחקר.